مَرگ نازینک
مجید عاجز
بیا کہ ڈئیکو جتگ ڈنگراں
بچّ زھیریں دل اَنت انگراں
ھون شنزیں شَلے جمبراں
تُنّ سرّ رِتکگنت سنگراں
“” تو کجائے او رہشون گِندگ نہ بئے
ہیسکگاں مینتگنت ھون گِندگ نہ بئے
بے کپن کپتگنت جون گِندگ نہ بئے
پہ کجام اُزر ءُ نیمون گِندگ نہ بئے
شیرگیں مچکدگ بینگاں مِتکگنت
چمّے ءِ ارسیں ہوشام سر رِتکگنت
گْرنچیں کَولانی بندیک پَر رِتکگنت
کوریں کشکانی پنداں سپر رِتکگنت
زھگیں استال پاساں اُبینگ نہ بنت
زگریں زھرانی زھراپ بینگ نہ بنت
انچیں ٹپّ اَنت دل ءَ کہ کُدینگ نہ بنت
انچیں سوک اَنت کہ انسرینگ نہ بنت
من کجا سربتگ ، آ کجا گار اِتنت
کسّ ءَ جند ءِ ھوں ریزگ نہ نزّار اِتنت
ارسیں کندیل چمّے کت ءُ چار اِتنت
چو کپوتے ءَ کُوکُویں ہیسکار اِتنت
شپکدگ شپ جتیں ھارے ءَ مَلّ اِتہ
روچ ڈیوائیں بازارے ءَ جَلّ اِتہ
تْراولیں کشک منتہ سفر ھَلّ اِتہ
زندگی ءَ منا مَرگ ناولّ اِتہ
کُوکُویں دیدگاں موتک شیزار اِتہ
آھے ءَ گْریتگ ءُ ٹپّے ءَ نار اِتہ
نوبت ءَ ھَڈّ ءُ کامپول اُفّار اِتہ
آجوی جیڑ اِتہ ، آجوی مار اِتہ
تِنگے ہشکاوگ ءُ زِر من ءُ زندگی
انچیں پنداں مساپِر من ءُ زندگی
تُنّ کرپاسیں کوکِر من ءُ زندگی
مَرگ نازینکیں شائر من ءُ زندگی “”